ตลท.ชี้ครึ่งปีแรกหุ้นไอพีโอโตเท่าตัว
ตลท.คาดครึ่งปีแรกมีไอพีโอเข้าตลาดหุ้นอย่างน้อย 14 บริษัท เพิ่มขึ้นกว่าเท่าตัวจากปีก่อน
22 เม.ย. 2556

ตลท.คาดครึ่งปีแรกมีไอพีโอเข้าตลาดหุ้นอย่างน้อย 14 บริษัท เพิ่มขึ้นกว่าเท่าตัวจากปีก่อน 
นายชนิตร ชาญชัยณรงค์ รองผู้จัดการสายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) เปิดเผยว่า มีบริษัทที่อยู่ในช่วงเตรียมตัวยื่นแบบเสนอรายการ (ไฟลิง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) โดยคาดว่าครึ่งปีแรกนี้จะมีบริษัทใหม่ที่จะเสนอขายหุ้นให้กับประชาชนเป็นครั้งแรก (ไอพีโอ) และเข้าจดทะเบียนในตลาดหลักทรัพย์แห่งประเทศไทย (SET) ซึ่งรวมถึงกองทุนอสังหาริมทรัพย์และกองทุนโครงสร้างพื้นฐาน และตลาดหลักทรัพย์เอ็ม เอ ไอ (mai) อย่างน้อย 14 บริษัท หรือเพิ่มขึ้นมากกว่าเท่าตัวจากช่วงเดียวกันของปีก่อนที่มีเพียง 6 บริษัท
ทั้งนี้ มาจากต้นปีที่มีบริษัทจดทะเบียนทั้ง SET และ mai แล้ว 7 แห่ง และคาดว่าจะมีบริษัทที่พร้อมจะเข้าในไตรมาส 2 นี้อีก 7 แห่ง และที่อยู่ระหว่างการยื่นไฟลิงรอ ก.ล.ต.อนุมัติ 26 แห่ง 
นอกจากนั้น ยังมีบริษัทที่คาดว่าจะพร้อมยื่นไฟลิงกับ ก.ล.ต.อีก 17 แห่ง ซึ่งเมื่อรวมกับบริษัทที่ยื่นไฟลิงแล้ว และหักลบกับที่คาดว่าจะเข้าระดมทุนแน่นอนไปแล้ว 7 แห่ง จะทำให้สิ้นไตรมาส 2 นี้ มีบริษัทที่อยู่ระหว่างกระบวนการรอ ก.ล.ต.อนุมัติทั้งหมด 36 แห่ง โดย 5 อันดับแรกเป็นบริษัทประกอบธุรกิจในกลุ่มพลังงาน 6 แห่ง กลุ่มอสังหาริมทรัพย์ 5 แห่ง กองทุนรวมอสังหาริมทรัพย์ 4 กองทุน กลุ่มเทคโนโลยีสารสนเทศและการสื่อสาร 4 แห่ง และกลุ่มขนส่ง 3 แห่ง 
ตลท.ยังคงเป้าหมายมูลค่าหลักทรัพย์ตามราคาตลาด (มาร์เก็ตแคป) ไอพีโอ 1.2 แสนล้านบาท จนถึงวันที่ 19 เม.ย. มีมาร์เก็ตแคปแล้วกว่า 8 หมื่นล้านบาท